
Številka: 6035-10/2025/
Datum: 19. 3. 2026

Svet Nacionalne agencije Republike Slovenije za kakovost v visokem šolstvu (v nadaljevanju: svet agencije) je na podlagi 51.t člena v zvezi s četrto alinejo prvega odstavka 51.f člena Zakona o visokem šolstvu (Uradni list RS, št. 32/12-UPB7, 40/12-ZUJF, 57/12-ZPCP-2D, 109/12, 85/14, 75/16, 61/17 – ZUPŠ, 65/17, 175/20 – ZIUOPDVE, 57/21 – odl. US, 54/22 – ZUPŠ-1, 100/22 – ZSZUN in 102/23; v nadaljevanju: ZViS) in v zvezi s prvim odstavkom 20. člena Meril za zunanjo evalvacijo višjih strokovnih šol (Uradni list RS, št. 21/18 in 69/18; v nadaljevanju: Merila za višje šole) v postopku zunanje evalvacije Višje strokovne šole za gostinstvo Maribor, ki je bil začet na podlagi vloge Višje strokovne šole za gostinstvo Maribor, Cafova ulica 7, 2000 Maribor, na svoji 230. seji 19. 3. 2026 sprejel naslednje


MNENJE

Svet Nacionalne agencije Republike Slovenije za kakovost v visokem šolstvu meni, da Višja strokovna šola za gostinstvo Maribor izpolnjuje standarde kakovosti, določene z Merili za zunanjo evalvacijo višjih strokovnih šol.


Obrazložitev

Višja strokovna šola za gostinstvo Maribor, Cafova ulica 7, 2000 Maribor (v nadaljevanju: vlagatelj) je dne 18. 9. 2025 na svet agencije poslal vlogo za zunanjo evalvacijo višje strokovne šole zaradi sprejetja mnenja o izpolnjevanju z zakonom predpisanih standardov, določenih z merili. Šola je vlogo vložila na predpisanem obrazcu in priložila vse priloge, predpisane v 15. členu Meril za višje šole. 

Svet agencije je v postopku v skladu s 14. členom Meril za višje šole imenoval skupino strokovnjakov za pripravo skupnega poročila o zunanji evalvaciji višje strokovne šole. Skupina strokovnjakov v sestavi: Vesna Trančar, Izobraževalni center Piramida Maribor, Višja strokovna šola, predsednica, doc. dr. Marijana Sikošek, Univerza na Primorskem, Fakulteta za turistične študije - Turistica, Univerza na Primorskem, Fakulteta za management, članica, Simon Fridl, član študent, je na podlagi samoevalvacijskega poročila šole, vloge, druge zahtevane dokumentacije in obiska šole 5. 1. 2026 in 6. 1. 2026 pripravila evalvacijsko poročilo, iz katerega je razvidno, da šola deluje v skladu z zakonom in Merili za višje šole. Šola na evalvacijsko poročilo v določenem roku ni podala pripomb, s čimer je evalvacijsko poročilo postalo tudi končno.

V 26. členu Zakona o višjem strokovnem izobraževanju (Uradni list RS, št. 86/04, 100/13, 54/22 – ZUPŠ-1 in 102/23, v nadaljevanju: ZVSI) je določeno, da se izpolnjevanje pogojev za opravljanje višješolske dejavnosti preverja vsakih pet let po uradni dolžnosti, na predlog nacionalne agencije ali inšpektorata pa tudi prej. V 68. členu Zakona o visokem šolstvu je določeno, da agencija izvaja zunanje evalvacije višjih strokovnih šol ter pri tem določa postopke in merila za njihovo izvedbo. Področja presoje višje strokovne šole določa 5. člen Meril za zunanjo evalvacijo višjih strokovnih šol: delovanje šole, kadri, študenti, materialne razmere ter notranje zagotavljanje in izboljševanje kakovosti ter izvajanje študijskih programov.

Skupina strokovnjakov je skladnost šole presojala po vseh standardih kakovosti iz Meril za višje šole. Svet agencije je vlogo šole obravnaval na svoji 230. seji 19. 3. 2026. Presojal jo je po vseh standardih kakovosti določenih v 6., 7., 8., 9. in 10. členu Meril za višje šole ter ugotovil, da šola izpolnjuje vse standarde kakovosti, določene z Merili za višje šole. 

Področje delovanja šole opredeljujejo standardi kakovosti od 1 do 7 (6. člen meril). Iz poročila skupine strokovnjakov izhaja, da šola jasno uresničuje svoje poslanstvo in strateške cilje ter razvija kakovostno višješolsko dejavnost, ki je tesno povezana z lokalnim in mednarodnim okoljem. Strategija razvoja je usklajena z nacionalnimi in evropskimi usmeritvami ter se uresničuje prek konkretnih dejavnosti, kot so mednarodni projekti, mobilnosti študentov in sodelovanje z gospodarstvom. Posebno izstopa močna mednarodna vpetost šole, ki se kaže v številnih Erasmus+ projektih, široki mreži partnerjev in nadpovprečni mobilnosti študentov ter zaposlenih. Šola dosega tudi odmevne uspehe študentov na domačih in mednarodnih strokovnih tekmovanjih, kar potrjuje kakovost izobraževalnega procesa in strokovnega mentorstva. Skupina strokovnjakov priporoča, da šola bolj sistematično formalizira prenos rezultatov projektnega in mednarodnega sodelovanja v proces prenove in razvoja študijskih programov. Svet agencije v celoti sledi poročilu skupine strokovnjakov na področju delovanja šole. 

Področje kadrov opredeljujeta standarda kakovosti 8 in 9 (7. člen meril). Iz poročila izhaja, da ima šola strokovno ustrezno kadrovsko strukturo ter zagotavlja vključevanje predavateljev, strokovnih delavcev in zunanjih strokovnjakov iz prakse v izvajanje študijskega procesa. Pedagoški kader aktivno sodeluje pri razvoju programov, projektih in strokovnih dejavnostih, šola pa spodbuja tudi njihov strokovni in pedagoški razvoj ter mednarodno mobilnost. Povezovanje z gospodarstvom in vključevanje strokovnjakov iz prakse dodatno prispevata k aktualnosti in uporabni vrednosti študijskih programov. Skupina strokovnjakov priporoča postopno povečanje deleža redno zaposlenih predavateljev za zagotavljanje večje stabilnosti in kontinuitete pedagoškega procesa. Svet agencije v celoti sledi poročilu skupine strokovnjakov na podorčju kadrov. 

Področje študentov opredeljujejo standardi kakovosti od 10 do 13 (8. člen meril). Skupina strokovnjakov ugotavlja, da so študenti aktivno vključeni v delovanje šole in njene organe, zlasti v Študentski svet ter komisije za kakovost. Šola zagotavlja podporno okolje za študente, omogoča številne možnosti za praktično izobraževanje, mednarodne mobilnosti ter sodelovanje pri projektih in tekmovanjih. Študenti izkazujejo visoko zadovoljstvo s študijem in predavatelji, diplomanti pa dosegajo dobro zaposljivost in ohranjajo povezave s šolo tudi po zaključku študija. Skupina strokovnjakov priporoča nadaljnjo krepitev sistematičnega spremljanja potreb študentov ter razvoj dodatnih oblik podpore za njihovo vključevanje v razvojne in kakovostne procese šole. Svet agencije v celoti sledi poročilu strokovnjakov na področju študentov. 

Področje materialnih razmer opredeljujejo standardi kakovosti od 14 do 17 (9. člen meril). Materialni pogoji za izvajanje študijskih programov so ustrezni in omogočajo kakovostno izvedbo pedagoškega procesa. Šola razpolaga s sodobno opremljenimi učilnicami, specializiranimi učnimi prostori, velneškim centrom in knjižnico z dostopom do strokovne literature. Pomembno učno okolje predstavlja tudi Restavracija Sedem, ki študentom omogoča pridobivanje praktičnih kompetenc v realnem delovnem okolju. Zagotovljeni so tudi pogoji za vključevanje študentov s posebnimi potrebami. Skupina strokovnjakov priporoča nadaljnjo digitalizacijo podpornih procesov in orodij za razvoj študijskih dejavnosti ter kakovosti. Svet agencije v celoti sledi poročilu skupine strokovnjakov na področju materialnih razmer. 

Skupina strokovnjakov ugotavlja tudi dve odličnosti. Restavracija Sedem predstavlja vrhunsko učno okolje in strokovni inkubator, kjer študenti pridobivajo praktične kompetence v realnem delovnem okolju na ravni vrhunske kulinarike, njena večletna uvrstitev v Michelinov vodnik pa potrjuje visoko strokovno raven izobraževanja in prispeva k mednarodni prepoznavnosti šole. Šola izkazuje tudi nadpovprečno mednarodno vpetost, ki se kaže v številnih Erasmus+ mobilnostih, projektih ter sodelovanju v mednarodnih strokovnih združenjih in tekmovanjih, kar pomembno prispeva k razvoju kompetenc študentov in krepitvi ugleda šole v mednarodnem prostoru. 

Področje notranjega zagotavljanja in izboljševanja kakovosti ter izvajanja študijskih programov opredeljujejo standardi kakovosti od 18 do 22 (10. člen meril). Šola ima vzpostavljen celovit sistem notranjega zagotavljanja kakovosti, ki temelji na rednem ciklu samoevalvacije in vključuje spremljanje zadovoljstva študentov, zaposlenih ter zaposljivosti diplomantov. V procese zagotavljanja kakovosti so vključeni različni deležniki, vključno s študenti, predavatelji in zunanjimi partnerji. Rezultati spremljanja se uporabljajo za načrtovanje izboljšav in nadaljnji razvoj študijskih programov. Svet agnecije v celoti sledi poročilu skupine strokovnjakov na področju zagotavljanja kakovosti. 

Na podlagi navedenega svet agencije meni, da šola izpolnjuje standarde kakovosti, določene z Merili za višje šole: ustrezni so njeno delovanje, kadrovska zasedba, materialni pogoji, pogoji za delovanje študentov ter notranje zagotavljanje in izboljševanje kakovosti ter izvajanje študijskih programov. 

Na podlagi 22. člena Meril za zunanjo evalvacijo višjih strokovnih šol ima šola možnost, da se na mnenje agencije odzove v roku 30 dni od prejema tega mnenja.





	Martina Mravlja
Višja svetovalka 
	dr. Boris Dular
Predsednik sveta
Nacionalne agencije Republike Slovenije za kakovost v visokem šolstvu























Vročiti:
- Višja strokovna šola za gostinstvo Maribor, Cafova ulica 7, 2000 Maribor, osebno.

- Ministrstvo za vzgojo in izobraževanje, Masarykova 16, 1000 Ljubljana, priporočeno s povratnico.

